Regstappe teen nuwe Oscar-videoFoto: Sunday Night Prokureurs vir die moordbeskuldigde Oscar Pistorius gaan regstappe doen nadat beeldmateriaal Saterdag vrygestel is van die atleet waar hy die gebeure van die aand wat hy Reeva Steenkamp doodgeskiet het, uitbeeld. “Ons doen stappe teen die Australiese mediahuis [wat die beeldmateriaal besit],” het Brian Webber, sy prokureur, aan Sapa gesê. “Hulle het geen reg om die video uit te saai nie. Ons sal dit hiervolgens hanteer.” Die lokvideo vir die nuusprogram “Sunday Night”, wys hoe Pistorius op sy stompies met ŉ denkbeeldige vuurwapen in sy hand loop. In ŉ ander toneel dra hy ŉ vrou, glo sy sussie Aimee, uit sy badkamer en met die trappe af om uit te beeld hoe hy Steenkamp by die trappe afgedra het. Die atleet maak ook sy gille na toe hy om hulp geskree het. Volgens die webwerf is dit beeldmateriaal wat “nog nooit vantevore gesien is nie” en het die beeldmateriaal ŉ “top forensiese kenner oortuig dat hy onskuldig is”. Die beeldmateriaal sal na verwagting Sondag in Australië uitgesaai word. Nathi Ncube, woordvoerder vir die Nasionale Vervolgingsgesag, het gesê hy gaan nie kommentaar lewer op die video nie. Anneliese Burgess, woordvoerder vir die Pistorius-familie, het gesê die regspan ondersoek die saak en het Channel 7 in Australië versoek om “dringend klaring te gee”. Pistorius word van moord beskuldig nadat hy Steenkamp op 14 Februarie 2013 in sy huis in Pretoria-Oos deur ŉ geslote toiletdeur doodgeskiet het. Sy is drie keer getref. Hy voer aan hy het haar vir ŉ inbreker aangesien. Hy staar ook aanklagte wat verband hou met die oortreding van die Vuurwapenwet in die gesig. Hy het onskuldig gepleit op alle aanklagte. –SAPA Die volgende beeldmateriaal is op Eyewitness News se webwerf gepubliseer. Klik hier om die hooftrekke van die hofverrigtinge gratis op Maroela Media te volg.